**Piz Segnasin lento-onnettomuus 2018** tapahtui 4. elokuuta 2018, kun Ju-Airin Junkers Ju 52/3mg4e syöksyi maahan Piz Segnas -vuorella Glarusin Alpeilla Graubündenissä Sveitsissä. Kone oli matkalla Alppien yli Sveitsin Locarnosta Dübendorfiin. Lennolla oli 17 matkustajaa, kaksi lentäjää ja lentoemäntä, jotka kaikki menehtyivät maahansyöksyssä.

Onnettomuus oli Sveitsin pahin sitten Crossairin lennon 3597 maahansyöksyn vuonna 2001.

Lentokone
---------

Onnettomuuskone vuonna 2009.
Onnettomuuskone oli saksalaisen Junkersin valmistama Ju 52/3mg4e. Se lensi ensilentonsa vuonna 1939, ja onnettomuuteen mennessä sillä oli lennetty 10 187 tuntia. Tuhoutunut kone oli valmistumisestaan 1980-luvun alkuun Sveitsin ilmavoimien käytössä. Vuonna 1983 sen hankki Ju-Air, joka tekee maisemalentoja museokoneilla.

Kone oli ollut edellisen kerran viranomaistarkastuksessa 6. huhtikuuta 2018, jolloin sille oli myönnetty kaksi vuotta voimassa oleva lentokelpoisuustodistus.

Matkustajat ja miehistö
-----------------------

Onnettomuuslennolla oli 17 matkustajaa: 14 sveitsiläistä ja kolmihenkinen itävaltalaisperhe. Miehistön muodostivat kaksi lentäjää ja lentoemäntä, kaikki sveitsiläisiä. Lentäjät olivat 62- ja 63-vuotiaita, ja heillä oli lentokokemusta Swissairilta, Swissiltä, Edelweiss Airilta ja Sveitsin ilmavoimista. Molemmat olivat lentäneet satoja tunteja Ju 52:lla. 66-vuotiaalla lentoemännällä oli 40 vuoden työkokemus.

Koneessa olleista 20 ihmisestä 11 oli miehiä ja yhdeksän naisia. Nuorin oli 42- ja vanhin 84-vuotias.

Tapahtumat
----------

Kone lähti Locarnosta paluumatkalle Ju-Airin tukikohtaan Dübendorfiin kello 16.10 paikallista aikaa. Kello 16.45 se syöksyi maahan Piz Segnas -vuoren lounaispuolella noin 2 540 metrin korkeudella merenpinnan yläpuolella. Lentäjät eivät antaneet hätäkutsua ennen onnettomuutta. Kone syöksyi maahan lähes pystysuorassa suurella nopeudella. Todisteita vaijereihin tai toiseen lentokoneeseen törmäämisestä tai koneen hajoamisesta ilmassa ei löytynyt.

Ju-Air
------

Ju-Airin lentotoiminta on osa Sveitsin ilmavoimien historiallisen yhdistyksen (*Freunde der Schweizerischen Luftwaffe*, VFL) museo- ja perinnetoimintaa, joka alkoi vuonna 1981 ilmavoimien luovuttua Junkers Ju 52 -koneistaan. Yhdistyksen kotikenttä on Dübendorfin sotilaslentokenttä Zürichin itäpuolella.

Lähteet
-------

1. 1 2  Accident description Aviation Safety Network. Viitattu 15.8.2018. (englanniksi)
2. 1 2 3 4 5  Vintage aircraft crash kills 20 people  6.8.2018. Swissinfo.ch. Viitattu 15.8.2018. (englanniksi)
3. 1 2 3  Junkers Ju 52 tuhoutui yleisölennolla Sveitsissä - 20 kuolonuhria  5.8.2018. Lentoposti. Viitattu 15.8.2018.
4. ↑  Hradecky, Simon: Crash: Ju-Air JU52 at Piz Segnas on Aug 4th 2018, impacted terrain  4.8.2018. The Aviation Herald. Viitattu 15.8.2018. (englanniksi)
5. ↑  Verein der Freunde der Schweizerischen Luftwaffe (VFL) (Yhdistyksen esittely) *verein-vfl.ch*. Viitattu 21.8.2018. (saksaksi, englanniksi)
6. ↑  36 Jahre JU-AIR - Unsere Geschichte (Yhdistyksen historiaa) *ju-air.ch*. Viitattu 21.8.2018. (saksaksi, englanniksi)
7. ↑  Verein der Freunde der schweizerischen Luftwaffe (VFL) (Yhdistyksen tiedot Zürichin kantonin kaupparekisterissä) *zefix.ch*.  23.5.2018. Viitattu 21.8.2018. (saksaksi)

← 2017  ·  Vuoden 2018 lento-onnettomuudet ja vaaratilanteet  ·  2019 →

|  |  |  |  |
| --- | --- | --- | --- |
| Algerian ilmavoimien lento-onnettomuus 2018 (11.4.)
Saratov Airlinesin lento 703 (11.4.) | Iran Aseman Airlinesin lento 3704 (18.4.)
Cubana de Aviaciónin lento 972 (18.5.) | Vankorin lento-onnettomuus 2018 (4.8.)
Piz Segnasin lento-onnettomuus 2018 (4.8.) | Lion Airin lento 610 (29.10.)
Chamanjirenjen lento-onnettomuus (28.11.) |